Скупштина Градске општине Вождовац на седници одржаној 24. децембра 2018. године, на основу члана 76. Закона о култури („Службени гласник РС“, бр. 72/09, 13/16 и 30/16– исправка), Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Службени гласник РС'', бр 105/16 и 112/17 ), и члана 27. Статута градске општине Вождовац („Службени лист града Београда”, бр. 36/10, 41/13 и 55/16) донела је

О Д Л У К У

О НАЧИНУ, КРИТЕРИЈУМИМА И МЕРИЛИМА ЗА ИЗБОР ПРОГРАМА И ПРОЈЕКАТА У ОБЛАСТИ КУЛТУРЕ КОЈИ СЕ ФИНАНСИРАЈУ И СУФИНАНСИРАЈУ ИЗ БУЏЕТА ГРАДСКЕ ОПШТИНЕ ВОЖДОВАЦ

Члан 1.

Овом одлуком ближе се уређују начин, критеријуми и мерила за избор програма и пројеката у области културе (у даљем тексту: пројекат) који се финансирају и суфинансирају из буџета Градске општине Вождовац (у даљем тексту: Општина), начин и поступак враћања додељених средстава, уколико се утврди да корисници добијена средства не користе за реализацију одобрених пројеката, као и друга питања од значаја за финансирање пројеката у области културе, а који су од јавног интереса и у складу са законом и статутом утврђеног непосредног интереса за грађане Градске општине Вождовац.

Овом одлуком нису обухваћени пројекти и програми чије се финансирање и суфинансирање врши према прописима којима се уређује контрола државне помоћи у складу са законом.

Члан 2.

Термини којима су у овој одлуци означени положаји, професије, односно, занимања, изражени у граматичком мушком роду, подразумевају природни мушки и женски род лица на која се односе, у складу са начелима и прописима о родној равноправности.

Члан 3.

Средства за финансирање и суфинансирање пројеката у области културе утврђују се одлуком о буџету општине Вождовац за сваку буџетску годину и могу се користити само до висине средстaва утврђених истом одлуком.

Члан 4.

Под пројектима у области културе који се финансирају и суфинансирају из буџета Општине, подразумевају се пројекти који се односе на:

1. стварање услова за подстицање културног и уметничког стваралаштва;

2. обезбеђивање услова за доступност културног наслеђа јавности;

3. ширење и унапређивање едукације у области културе;

4. организовање културних догађања (програма, концерата, фестивала, такмичења,

саветовања, сусрета, изложби) значајних за очување културног идентитета и

развоја културног живота Општине;

5. подстицање дечијег стваралаштва и стваралаштва за децу и младе у култури;

6. књижевност (стваралаштво, преводилаштво);

7. музика (стваралаштво, продукција, интерпретација);

8. ликовне, примењене, визуелне уметности, дизајн, дигитално стваралаштво и

мултимедија;

9. сценско стваралаштво и интерпретација (драма, опера, балети и плес);

10. филмска уметност и остало аудио-визуелно стваралаштво;

11. аматерско културно и уметничко стваралаштво, изворно народно стваралаштво

и очување нематеријалног културног наслеђа;

12. подстицање примене нових технологија у култури, нарочито информационих

технологија и дигитализације;

13. културно стваралаштво националних мањина;

14. културно стваралаштво особа са инвалидитетом;

15. друга питања утврђена законом као општи интерес у области културе.

Члан 5.

Средства за финансирање и суфинансирање пројеката додељују се на основу јавног конкурса.

Годишњи план расписивања јавних конкурса Веће градске општине Вождовац објављује на званичној интернет страници Градске општине Вождовац.

Годишњи план јавних конкурса садржи податке о давацу средстава, области, називу и планираној динамици расписивања јавних конкурсa и друге релевантне податке у зависности од врсте конкурса.

Члан 6.

Председник Градске општине Вождовац доноси одлуку о покретању поступка за финансирање и суфинансирање пројеката из буџета Градске општине Вождовац и расписује Јавни конкурс за финансирање и суфинансирање пројеката (у даљем тексту: конкурс), за сваку буџетску годину.

Председник расписује јавни конкурс за сваку наредну буџетску годину најкасније 30 дана од дана усвајања буџета за наредну годину.

Члан 7.

Право учешћа на конкурсу имају установе, уметничка и друга удружења и правна лица регистрована за обављање делатности културе и појединци (уметници, сарадници, односно стручњаци у култури регистровани у складу са Законом о култури) са пребивалиштем на подручју Општине, а који пројекат реализују на подручју Општине, односно у циљу промоције културних вредности општине Вождовац.

Подносилац пријаве који нема статус правног лица, поред доказа о утврђеном статусу у складу са законом, у пријави доставља податке о правном лицу преко кога ће се пројекат реализовати.

Цркве и верске заједнице имају право да конкуришу за доделу средстава за реализацију културних и научних програма под истим условима као и удружења, у складу са Законом о црквама и верским заједницама („Сл. гласник РС'', бр. 36/2006).

Члан 8.

Поступак јавног конкурса спроводи комисија коју решењем именује председник Општине (у даљем тексту: комисија).

Решењем се уређује састав и мандат комисије.

Комисија се састоји од председника и два члана који се бирајуиз реда угледних и афирмисаних уметника и стручњака у култури за област културне делатности за коју се конкурс расписује.

Комисија на првој седници бира председника комисије, који координира рад Комисије и води седнице.

Комисија доноси и усваја Пословник о раду.

Чланови комисије не добијају накнаду за свој рад.

Стручне, административно-техничке и организационе послове за потребе комисије обавља надлежна организациона јединица Управе Градске општине Вождовац.

Члан 9.

Чланови комисије, пре почетка рада, дужни су да потпишу изјаву (Образац изјаве о непостојању сукоба интереса је саставни део ове одлуке) да нису у сукобу интереса, односно да немају приватни интерес у вези са радом и одлучивањем комисије, односно спровођењем конкурса који може да угрози јавни интерес у обављању послова члана комисије за финансирање и суфинансирање пројеката из буџета Градске општине Вождовац.

У случају сазнања да се налази у сукобу интереса, члан комисије је дужан да о томе одмах обавести остале чланове комисије и да се изузме из даљег рада комисије.

Председник Градске општине Вождовац, након што се именовани члан изузео услед постојања сукоба интереса, именује у комисију новог члана уместо изузетог члана.

Сва акта која је комисија донела у поступку у коме је учествовао члан који је био у сукобу интереса, поништиће се одлуком председника Градске општине Вождовац.

Чланови комисије не добијају накнаду за свој рад.

Члан 10.

Јавни конкурс расписује председник Општине.

Конкурс се објављује на званичној интернет страни и огласној табли Општине као и у најмање једном дневном штампаном медију који излази на територији Града Београда.

Јавни конкурс садржи:

- области од јавног интереса из којих се подстичу пројекти у области културе, са

приоритетима;

- ко може бити учесник конкурса;

- услове које учесник конкурса мора да испуни;

- процедуру и рок за пријављивање на јавни конкурс;

- обавезну документацију која се подноси уз пријаву предлога пројекта, која може

да обухвати и ревизију овлашћеног ревизора;

- прописане обрасце на којима подносилац предлога треба да поднесе пријаву

пројекта;

- трајање пројекта;

- укупан износ средстава опредељених за реализацију пројеката;

- максималну вредност средстава која се додељују по пројекту;

- критеријуме и мерила за оцену и бодовање свих програма и пројеката, као и

допунска мерила са јасним системом за вредовање сваког појединачног

критеријума;

- рок за доношење одлуке о додели средстава;

- начин објављивања одлуке о додели средстава;

- обавезе учесника на јавном конкурсу чији пројекти у култури буду изабрани;

- образац наративног и образац финансијског извештаја;

- друге елементе које уобичајено садржи јавни конкурс.

Члан 11.

Пријаве на конкурс подносе се на посебном пријавном обрасцу, који је саставни део конкурсне документације, у року од 30 дана од дана објављивања јавног конкурса, а пријавни образац може се преузети са интернет-стране Општине.

Под потпуном пријавом подразумева се:

– пријавни образац (који садржи образац за предлог програма и образац за буџет

програма);

– детаљан опис пројекта

– детаљно разрађен буџет пројекта

– потписану и оверену изјаву о висини учешћа сопственим средствима у случају

суфинансирања;

– биографије предавача, координатора и лица ангажованих на реализацији програма.

– доказ о регистрацији;

– оснивачки акт;

– потврду о јавном објављивању редовног годишњег финансијског извештаја.

– писану изјаву да ће додељена средства бити наменски утрошена.

Подносиоци пријава могу аплицирати са највише једном пријавом.

Рок за реализацију пројекта је до краја године за коју се расписује конкурс.

Непотпуне и неблаговремене пријаве, као и пријаве које нису у складу са условима јавног конкурса неће бити разматране.

Учесник конкурса дужан је да приликом подношења пријаве на конкурс достави изјаву да средства за реализацију одобреног пројекта нису на други начин већ обезбеђена, као и изјаву о непостојању сукоба интереса и интерни акт о антикорупцијској политици (усвојени етички кодекс, изјава о приступању етичком кодексу мреже организација, план интегритета корисника средстава или други вид интерног антикоруптивног акта).

Члан 12.

Критеријуми на основу којих ће се оцењивати пројекти пријављени на јавни конкурс су:

1. усклађеност пројекта са општим интересом у култури и циљевима и

приоритетима конкурса;

2) квалитет и садржајна иновативност пројекта;

3) стручни, односно уметнички капацитети и неопходни ресурси за реализацију

пројекта;

4) финансијски план – разрађеност, усклађеност са планом активности пројекта,

економичност и укљученост више извора финансирања;

5) степен утицаја пројекта на квалитет културног живота на подручју Општине.

Критеријуми из става 1. овог члана примењују се на појединачне области културне делатности уз поштовање специфичности тих области.

Јавним конкурсом могу се утврдити и други - допунски критеријуми и начин њиховог вредновања.

Комисија врши оцену сваког пројекта на основу вредновања критеријума утврђених одлуком.

Члан 13.

Комисија је дужна да:

– прегледа и размотри све пристигле пријаве и приложену документацију;

– утврди испуњеност услова и критеријума предвиђених јавним конкурсом;

– изврши оцењивање предложених пројеката тако што ће сваки члан комисије, на основу анализе садржаја пристиглих пријава, сваки пројекат оценити дајући од 0 до 20 бодова за сваки од 5 критеријума;

– сачини ранг-листу пројеката (сабирањем оцена сваког члана комисије за сваки предложени пројекат);

– за сваки пројекат који се разматра сачини писмено образложење у коме се наводе разлози за прихватање или неприхватање пројекта;

– донесе одлуку о утврђивању ранг листе вредновања и рангирања пријављених пројеката која садржи списак изабраних пројеката и износе финансијских средстава, као и списак пројеката који нису прихваћени за финансирање/суфинансирање.

Комисија ће одбацити пријаву за коју се утврди да је неблаговремена, није комплетна, није у складу са наведеним областима из јавног конкурса или је поднета од стране подносиоца који није препознат као подносилац програма у складу са чланом 7. ове одлуке.

О раду комисије води се записник.

Члан 14.

Комисија ће у року најкасније од 30 дана од завршетка конкурса донети Одлуку о утврђивању ранг листе вредновања и рангирања пријављених пројеката и објавити је на званичној интернет страници Општине и на огласној табли Општине.

На листу из става 1. овог члана учесници конкурса имају право приговора Већу Градске општине Вождовац у року од осам дана од дана њеног објављивања.

Веће Градске општине Вождовац одлучује о поднетом приговору који мора бити образложен, у року од 15 дана од дана његовог пријема.

Члан 15.

Одлуку о избору програма који се финансирају и суфинансирају из буџета Градске општине Вождовац и додели средстава, на основу коначне ранг-листе, доноси председник Градске општине Вождовац у року од 30 дана од дана истека рока за подношење приговора, односно доношења решења по приговорима.

Одлука о додели средстава објављује се на огласној табли и званичној интернет страници Општине. На основу одлуке о додели средстава, председник закључује појединачне уговоре о финансирању/суфинансирању пројеката у области културе средствима из буџета Општине са сваким носиоцем пројекта.

Члан 16.

Председник, на предлог комисије, може одобрити пројекат и закључити уговор о суфинансирању пројекта у култури и без јавног конкурса, ако се ради о изузетно значајном пројекту који није било могуће унапред планирати и уколико тај пројекат испуњава најмање три критеријума утврђена у члану 12. ове одлуке, у складу са Законом о култури, с тим да се за ове пројекте може ангажовати највише до 25% укупне масе одобрених буџетских средстава на годишњем нивоу за ту намену.

Предлози за суфинанирање пројеката из претходног става подносе се комисији у складу са чланом 11. ове одлуке.

На поступак разматрања приспелих пројеката за доделу средстава корисницима из става 1. овог члана примењиваће се одредбе члана 4. и 13. ове одлуке.

Члан 17.

Уговор о финансирању или суфинансирању пројеката садржи:

1. назив и садржину пројекта;

2. износ средстава који се додељује из буџета Општине за реализацију пројеката;

3. укупну вредност пројекта;

4. начин на који се преносе додељена средства за реализацију пројекта;

5. датум почетка и завршетка реализације пројеката;

6. права, обавезе и одговорности уговорних страна;

7. време трајања уговора;

8. начин и рокове за подношење извештаја;

9. инструменте обезбеђења за случај ненаменског трошења средстава обезбеђених за реализацију пројекта, односно за случај неизвршења уговорне обавезе ‒ предмета пројекта и повраћај неутрошених средстава;

10. услове за раскид уговора пре истека рока на који је закључен;

11. права и обавезе уговорних страна у случају раскида уговора пре истека времена на који је закључен;

12. начин решавања спорова.

Саставни део уговора чине опис и буџет пројекта.

Члан 18.

Средства која се, у складу са овом одлуком, одобре за реализацију пројекта су наменска средства и могу се користити искључиво за реализацију конкретног пројекта.

Носилац пројекта дужан је да промет буџетских средстава врши преко посебног текућег рачуна за реализацију пројекта наведеног у предлогу који ће се користити искључиво за буџетска средства у складу са прописима којима се уређује пренос средстава из буџета.

Члан 19.

Организациона јединица Управе градске општине Вождовац надлежна за послове финансија прати реализацију програма за које су одобрена средства, у складу са Уредбом о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе.

Праћење реализације програма обухвата:

1. обавезу корисника средстава да обавештава надлежну организациону јединицу Управе општине о реализацији пројекта, у роковима одређеним уговором;

2) прегледање извештаја од стране надлежне организационе јединице Општине;

3) обавезу корисника средстава да омогући овлашћеним лицима Општине да

изврше увид у релевантну документацију насталу у току реализације пројекта;

4) прикупљање информација од корисника пројекта;

5) друге активности предвиђене уговором.

Удружење је дужно да надлежној организационој јединици Управе градске општине Вождовац омогући праћење реализације пројекта или програма.

Члан 20.

Председник ће овластити лица која ће бити ангажована за мониторинг посете.

Под мониторинг посетом, у смислу ове одлуке, сматра се: посета кориснику средстава, присуство одређеним догађајима и манифестацијама или другим програмским активностима које корисник средстава спроводи у склопу реализације пројекта.

Мониторинг посета може бити најављена или ненајављена.

За програме чије трајање је дуже од шест месеци и чија је вредност одобрених средстава већа од 500.000,00 динара, овлашћена лица реализују најмање једну мониторинг посету у току трајања пројекта.

Члан 21.

Овлашћена лица израђују извештај о мониторинг посети из члана 20. ове одлуке у року од десет дана од дана спроведене посете.

Поред извештаја из става 1. овог члана овлашћена лица могу израдити и препоруке за отклањање недостатака и рокове за њихову реализацију и упутити их кориснику средстава.

Члан 22.

Реализатор пројекта ће предузети све потребне мере у циљу избегавања сукоба интереса приликом коришћења наменских средстава и одмах по сазнању обавестити надлежни орган Општине о свим ситуацијама које представљају или би могле довести до сукоба интереса, у складу са законом.

У случају утврђеног постојања сукоба интереса у спровођењу уговора, надлежни орган Општине ће затражити од реализатора пројекта да без одлагања, а најкасније у року од 30 дана, предузме одговарајуће мере.

Члан 23.

Корисник средстава, у изузетним ситуацијама, може да тражи сагласност од комисије за прерасподелу средстава за реализацију планираних активности у оквиру одобреног пројекта.

Комисија обавештава организациону јединицу Управе градске општине Вождовац надлежну за послове финансија о траженој сагласности за прерасподелу средстава за реализацију планираних активности у оквиру одобреног пројекта.

Прерасподела средстава се може извршити тек након добијања позитивног мишљења надлежне организационе јединице Управе градске општине за послове финансија и сагласности председника Општине.

Члан 24.

Корисници средства из ове одлуке дужни су да организационој јединици Управе градске општине Вождовац надлежној за послове финансија достављају периодичне, наративне и финансијске извештаје о утрошку одобрених средстава на име реализације програма и пројеката и завршни извештај у року од 15 дана од дана завршетка реализације програма или пројеката.

Периодични и завршни наративни извештај из става 1. овог члана садржи: детаљан опис активности и резултата реализације програма у односу на планиране активности дефинисане уговором, како би се могла извршити процена успешности од стране надлежне организационе јединице и образложење за свако одступање од програма и преглед корективних мера чије се предузимање планира од стране корисника средстава.

Периодични и завршни финансијски извештај из става 1. овог члана садржи: приказ буџета, који је саставни део уговора, са прегледом свих трошкова који су настали током извештајног периода, као и целокупну документацију која оправдава настале трошкове.

Члан 25.

Прегледом финансијских извештаја организациона јединица Управе градске општине Вождовац надлежна за послове финансија утврђује да ли су буџетска средства наменски коришћена и да ли постоји рачуноводствена документација која указује на наменски утрошак истих.

Плаћања и издаци који нису у складу са уговорним обавезама и/или без припадајуће рачуноводствене документације неће бити признати, о чему се носилац програма обавештава писаним путем.

Организациона јединица Управе градске општине Вождовац надлежна за послове финансија обавештава корисника средстава да ће покренути поступак за раскид уговора и повраћај средстава са припадајућом каматом уколико су неправилности такве природе да онемогућавају надлежну организациону јединицу да утврди да су додељена средства наменски коришћена, односно ако утврди ненаменски утрошак средстава.

Ако се приликом праћења реализације програма утврди ненаменско трошење средстава, председник је дужан да раскине уговор, захтева повраћај пренетих средстава, односно да активира инструменте обезбеђења, а корисник средстава је дужан да средства врати са законском каматом.

Корисницима средстава из претходног става неће бити додељена средства у наредне три године, односно, њихове пријаве за учешће на јавном конкурсу неће бити разматране.

Члан 26.

Организациона јединица Управе градске општине Вождовац надлежна за послове финансија сачињава извештај о реализованој финансијској подршци програмима удружења из буџетских средстава у претходној календарској години.

Извештај из става 1. овог члана објављује се на званичној интернет-страници Градске општине Вождовац.

Члан 27.

На поједина питања која нису уређена овом одлуком примењиваће се одредбе Закона о култури и Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе.

Члан 28.

Даном ступања на снагу ове одлуке престаје да важи Одлука о начину, мерилима и критеријумима за избор пројеката у култури који се финансирају и суфинансирају из буџета Градске општине Вождовац („Службени лист Града Београда“, број 91/14 и 50/15).

Члан 29.

Ова одлука ступа на снагу осмог дана од дана објављивања у „Службеном листу Града Београда“.

Образац изјаве о непостојању сукоба интереса

У складу са чланом 9. став 1. Одлуке о начину, критеријумима и мерилима за избор програма и пројеката у области културе који се финансирају и суфинансирају из буџета Градске општине Вождовац, дајем:

ИЗЈАВУ

О НЕПОСТОЈАЊУ СУКОБА ИНТЕРЕСА

Ја, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, запослени/функција у \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Градској општини Вождовац, овим путем изјављујем да, као члан комисије за избор програма и пројеката у области култире који се финансирају и суфинансирају из буџета Градске општине Вождовац, по расписаном јавном конкурсу \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_од \_\_\_\_\_\_\_\_.20\_\_\_.године, нисам у сукобу нтереса, односно немам приватни интерес који може да угрози јавни интерес у обављању послова члана комисије за финансирање и суфинансирање програма и пројеката у области културе из буџета Градске општине Вождовац.

Датум: Давалац изјаве:

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

СКУПШТИНА ГРАДСКЕ ОПШТИНЕ ВОЖДОВАЦ

I Број: 020 - 54 / 2018 од 24. децембра 2018. године

Taчност отправка оверава

СЕКРЕТАР СКУПШТИНЕ

Бранко Недељковић

ПРЕДСЕДНИК СКУПШТИНЕ

Александар Мирковић,с.р.